Diari Oficial de la Generalitat Valenciana


Sumari del DOGV 8359, del 10-08-2018 (2018/7907)

DECRET 103/2018, de 27 de juliol, del Consell, pel qual es modifica el Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/07/27/103/dof/vci/html**

### Dades del document

Número de DOGV
:   8359

Data del DOGV
:   10-08-2018

Secció del DOGV
:   I. DISPOSICIONS GENERALS

Número del document
:   2018/7907


Data del document
:   27-07-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * reglament intern
    * legislació
    * administració regional
    * organització administrativa

DECRET 103/2018, de 27 de juliol, del Consell, pel qual es modifica el Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques. [2018/7907]  
Mitjançant decret del Consell, d'aquesta mateixa data, s'ha modificat l'estructura bàsica de la Conselleria de Justícia, Administració Pública, Reformes Democràtiques i Llibertats Públiques, amb la finalitat d'aconseguir una major eficiència en l'assignació de les competències als diferents òrgans superiors i directius del departament.  
En concret aquesta reordenació afecta a la gestió de les consultes populars i processos electorals, i a l'àmbit de la gestió de la mediació.  
  
En conseqüència, d'acord amb l'article 64 de la Llei 5/1983, de 30 de desembre, del Consell, a proposta de la consellera de Justícia, Administració Pública, Reformes Democràtiques, i Llibertats Públiques, i amb la deliberació prèvia del Consell, en la reunió de 27 de juliol de 2018,  
  
  
DECRETE  
  
Article 1  
Modificació de l'article 7 del Decret 87/2017 que queda redactat com segueix:  
  
«Article 7. De la Secretaria Autonòmica de Justícia, Administració Pública, Reformes Democràtiques i Llibertats Públiques  
1. La Secretaria Autonòmica de Justícia, Administració Pública, Reformes Democràtiques i Llibertats Públiques, sota la dependència de la persona titular de la conselleria i de conformitat amb allò que disposa l'article 68 de la Llei 5/1983 dirigeix i coordina els centres directius i les unitats administratives integrades en aquests últims, que s'adscriuen sota la seua dependència.  
2. Assumeix les competències que li atribueix l'article 68 de la Llei 5/1983, en matèria d'infraestructures judicials, gestió i formació del personal al servei de l'administració de Justícia, planificació de l'Oficina Judicial, justícia gratuïta, víctimes del delicte, víctimes del terrorisme, col·legis professionals, associacions, fundacions, registres i notariat, unions de fet i mediació, reformes democràtiques, memòria democràtica, relacions amb la professió titulada de gestor administratiu; així com les d'ordenació, selecció, provisió, relacions sindicals i formació del personal al servei de l'administració de la Generalitat.  
  
3. Li correspon impulsar i coordinar la consecució dels programes i l'execució dels projectes que exercisquen els centres directius i els ens adscrits a la conselleria, en matèria de justícia, funció pública i memòria democràtica, que estiguen sota la seua dependència, controlant i supervisant el compliment dels objectius.  
4. Li correspon així mateix resoldre els recursos que s'interposen contra les resolucions dels centres directius que estiguen sota la seua dependència i els actes de les quals no esgoten la via administrativa.»  
  
Article 2  
Modificació de l'article 10 del Decret 87/2017 que queda redactat com segueix:  
  
«Article 10. De la Direcció General de Reformes Democràtiques i Accés a la Justícia  
1. La Direcció General de Reformes Democràtiques i Accés a la Justícia, és el centre directiu de la Secretaria Autonòmica de Justícia, Administració Pública, Reformes Democràtiques i Llibertats Públiques, que exerceix les competències establides en l'article 70 de la Llei 5/1983, així com les corresponents en matèria d'instruments que aprofundisquen en el desenvolupament democràtic, memòria democràtica, atenció a víctimes de delicte, ajudes a les víctimes del terrorisme, assistència jurídica gratuïta, mediació i relacions amb la professió titulada de gestor administratiu.  
2. En especial, té atribuïdes les competències següents:  
a) Organitzar, executar i controlar la política de la Generalitat en matèria d'atenció a la víctima del delicte a través de la xarxa d'oficines d'atenció a les víctimes del delicte i relacions amb els òrgans judicials de la Comunitat Valenciana.  
b) Portar la gestió en matèria d'ajuda a les víctimes del terrorisme, així com les iniciatives en reconeixement a aquelles.  
c) Organitzar, executar i controlar l'assistència jurídica gratuïta, de conformitat amb el que disposa la normativa estatal i autonòmica valenciana.  
d) Implantar, desenvolupar i impulsar en tots els àmbits mesures encaminades a la desjudicialització de conflictes així com la mediació i altres mecanismes alternatius de la seua resolució.  
e) Promocionar els drets i llibertats fonamentals reconeguts en la Constitució i la resta de l'ordenament jurídic.  
f) Impulsar totes aquelles mesures que contribuïsquen a la recuperació de la memòria democràtica valenciana en el marc de la normativa vigent sobre la matèria. Aquesta competència s'exercirà en col·laboració amb la conselleria competent en matèria de participació ciutadana.  
g) Les relacions amb la professió titulada de gestor administratiu.  
3. La Direcció General de Reformes Democràtiques i Accés a la Justícia s'estructura de la manera següent:  
- Subdirecció General de Reformes Democràtiques i Accés a la Justícia.  
4. De la Subdirecció General de Reformes Democràtiques i Accés a la Justícia.  
La Subdirecció General de Reformes Democràtiques i Accés a la Justícia té atribuïda, sota la supervisió de la persona titular de la direcció general, la coordinació dels serveis adscrits, la coordinació externa amb altres administracions públiques en matèria de reformes democràtiques, víctimes de delicte, assistència jurídica gratuïta, mediació i la representació de la direcció general en les tasques que se li encomanen.  
  
Per al compliment de les seues atribucions, la Subdirecció General de Reformes Democràtiques, s'estructura en els següents serveis a què els corresponen les funcions que així mateix s'indiquen:  
4.1. Servei d'Anàlisi i Impuls dels Drets, Llibertats i desenvolupament Democràtic, amb les funcions següents:  
a) Analitzar, elaborar i coordinar informes en relació amb les matèries de competència de la direcció general. S'inclouran estudis de dret comparat per a valorar la possible aplicació a la Comunitat Valenciana de reformes democràtiques adoptades per l'Estat, per altres comunitats autònomes o per instàncies supranacionals.  
b) Proposar i impulsar les propostes i desplegament normatiu en l'àmbit de les competències de la conselleria.  
c) Coordinar l'adopció d'iniciatives, seguiment i supervisió de les activitats, estudis i investigacions finançades per a millorar la qualitat de la democràcia.  
d) Realitzar el seguiment, avaluació i desenvolupament del grau de compliment de la normativa vigent en relació amb les competències descrites.  
e) Participar en convocatòries públiques i privades, en col·laboració amb altres institucions que permeten realitzar les activitats previstes.  
f) Realitzar i coordinar propostes d'actuació en matèria de memòria històrica.  
g) Prestar assessorament, en el marc de la Generalitat, a aquelles conselleries, organismes o entitats interessades, a propòsit de les qüestions relacionades amb l'exercici dels drets, llibertats i qualitat democràtica en relació amb el contingut dels projectes normatius que tramiten.  
  
h) Dur a terme les actuacions derivades de l'exercici de les funcions relacionades amb la convocatòria i el desenvolupament de les proves per a l'obtenció del títol de gestor administratiu i amb l'expedició del títol de gestor administratiu,  
i) Qualsevol altra que se li encomane en relació amb les matèries que li són pròpies.  
4.2. Servei de Promoció i Divulgació dels Drets, Llibertats i Desenvolupament Democràtic, amb les funcions següents:  
a) Impulsar i organitzar cursos, jornades, fòrums i la resta de trobades de caràcter divulgatiu sobre els drets, llibertats, víctimes del delicte, assistència jurídica gratuïta, mediació i les reformes democràtiques promogudes per la conselleria.  
b) Proposar i col·laborar amb l'Institut Valencià d'Administració Pública (d'ara endavant, IVAP) en l'organització i col·laboració en activitats de formació per al personal empleat públic i agents socials implicats en les matèries competència de la direcció general.  
c) Fer la convocatòria i gestionar les subvencions relacionades amb les matèries de promoció dels drets i llibertats fonamentals i recuperació de la memòria democràtica valenciana i, especialment, les dirigides a les universitats de la Comunitat Valenciana; i convocatòria i gestió de beques relacionades amb matèries de competència de la direcció general.  
d) Elaborar els convenis i acords en matèries competència de la direcció general.  
e) Gestionar les publicacions en les matèries competència de la direcció general.  
f) Realitzar accions de documentació, comunicació i compilació, així com crear, sistematitzar i custodiar l'arxiu.  
g) Difondre les activitats a través de la pàgina web de la conselleria competent per raó de la matèria, xarxes socials i altres mitjans de comunicació.  
h) Dissenyar i fer el seguiment de les campanyes informatives, de divulgació o imatge relacionades amb matèries competència de la direcció general.  
i) Elaborar l'avantprojecte del pressupost anual de la direcció general i coordinar el seguiment de l'execució del pressupost.  
j) Realitzar les propostes de gestió economicoadministratives en relació amb els expedients de contractació competència del centre directiu.  
k) Tramitar les factures i gestió de la caixa pagadora corresponent a les despeses del programa pressupostari de la direcció general.  
l) Qualsevol altra que se li encomane en relació amb les matèries que li són pròpies.  
4.3. Servei d'Accés a la Justícia  
a) Gestionar i realitzar el seguiment de la política de la Generalitat en matèria de justícia gratuïta.  
b) Gestionar i controlar les subvencions dels serveis d'assistència jurídica gratuïta previstes en la normativa autonòmica valenciana.  
c) Impulsar la formació en matèria de justícia gratuïta dirigida als distints operadors que hi participen.  
d) Prestar el suport administratiu i el suport tècnic necessari per al funcionament de les comissions d'Assistència Jurídica Gratuïta de la Comunitat Valenciana.  
e) Gestionar, mantindre i custodiar l'arxiu dels expedients de la Comissió de Justícia Gratuïta de la Comunitat Valenciana.  
f) Proposar, gestionar i realitzar el seguiment dels convenis i acords en matèria de justícia gratuïta i mediació.  
g) Donar suport administratiu al Consell Assessor d'Assistència Jurídica Gratuïta.  
h) Qualsevol altra que se li encomane en relació amb les matèries que li són pròpies.  
  
4.4. Servei d'Assistència a les Víctimes del Delicte  
a) Gestionar i realitzar el seguiment de la política de la Generalitat en matèria d'atenció a les víctimes del delicte.  
b) Coordinar i supervisar la gestió i el funcionament de les unitats que integren la Xarxa d'Oficines de la Generalitat d'Assistència a les Víctimes del Delicte.  
c) Realitzar el seguiment i l'avaluació continua del funcionament de les esmentades oficines que permeta conèixer en cada moment les necessitats d'assistència i protecció a les víctimes.  
d) Elaborar els protocols d'actuació que establisquen les actuacions que hagen de dur-se a terme per les unitats que integren la Xarxa d'Oficines de la Generalitat d'Assistència a les Víctimes del Delicte.  
e) Elaborar els informes sobre el funcionament de la Xarxa d'Oficines de la Generalitat d'Assistència a les Víctimes del Delicte i una memòria anual, en què s'inclouran totes les dades estadístiques relacionades amb el perfil de la persona usuària i amb les actuacions efectuades.  
f) Elaborar els protocols de coordinació i col·laboració amb diferents òrgans o entitats competents i amb xarxes públiques i privades que assisteixen les víctimes del delicte.  
g) Gestionar les ajudes i actuacions a les víctimes del terrorisme.  
h) Qualsevol altra que se li encomane en relació amb les matèries que li són pròpies.  
4.5. Servei de Mediació  
a) Gestionar i realitzar el seguiment de les competències de la Generalitat en matèria de mediació.  
b) Impulsar la col·laboració amb les administracions locals i les entitats públiques i privades en la difusió i el desenvolupament de les actuacions de mediació.  
c) Supervisar el correcte exercici i el compliment dels principis essencials de la mediació. I gestionar les queixes interposades per les persones mediadores o per les parts en conflicte sotmeses a mediació.  
  
d) Fomentar l'elaboració de protocols de bones pràctiques en matèria de mediació, i promoure l'adhesió voluntària de les persones i entitats mediadores.  
e) Gestionar, mantindre, analitzar i tractar la informació del Registre de Persones i entitats mediadores.  
f) Coordinar i supervisar la gestió i el funcionament de les unitats administratives de mediació de la Comunitat Valenciana.  
g) Elaborar informes, proposar actuacions, realitzar propostes de resolució i la resta d'incidències sobre matèries del seu àmbit funcional.  
h) Gestionar i tramitar els procediments administratius derivats de les competències de la conselleria en matèria de mediació.  
i) Recopilar dades sobre les activitats de mediació realitzades a efectes estadístics i publicar els resultats.  
j) Qualsevol altra que se li encomane en relació amb les matèries que li són pròpies.»  
  
Article 3  
Modificació de l'article 12 del Decret 87/2017, que queda redactat com segueix:  
  
«Article 12. La Sotssecretaria  
1. Sota la directa dependència de la persona titular de la conselleria, la Sotssecretaria té atribuïdes les competències i funcions establides per l'article 69 de la Llei 5/1983, les que li vinguen atribuïdes per altres normes i les que li encomane la persona titular del departament.  
A més, en matèria de consultes populars i processos electorals, gestiona les competències atribuïdes a la Generalitat en les matèries esmentades i, en especial, realitza el seguiment dels processos electorals; elabora i coordina la normativa específica destinada a la seua realització; coordina les relacions necessàries amb l'Administració electoral i amb els òrgans competents de l'Administració General de l'Estat; elabora anàlisis estadístiques, estudis comparatius i avaluació de processos electorals i consultes populars i electorals; realitza propostes de desenvolupament legislatiu del sistema de consultes populars municipals d'acord amb allò legalment establit; proposa tècniques que optimitzen el funcionament de les infraestructures i mitjans ofimàtics destinats al seguiment electoral; i gestiona les subvencions autonòmiques anuals i les corresponents per despeses electorals de les formacions polítiques, en els termes establits en la legislació vigent.  
En particular, li corresponen les següents:  
a) Dirigir i coordinar els serveis generals i dependències comunes de la conselleria.  
b) Gestionar la tramitació i coordinació dels convenis i acords de la conselleria, així com supervisar els expedients de contractació que gestionen altres centres directius, excepte aquells respecte dels quals els seus titulars tinguen delegades les facultats per a la seua realització.  
c) Elaborar la proposta de l'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
d) Dissenyar, executar i mantindre actualitzats els programes d'informació i gestió econòmica de la conselleria, establint les directrius per a la correcta gestió de despeses i ingressos i l'òptima utilització dels recursos.  
e) Tramitar els expedients de contractació.  
f) Gestionar les despeses de personal de la conselleria i tramitar les incidències de nòmina.  
g) Realitzar estudis tècnics de diagnòstic de la situació i de dret comparat, així com recopilar documentació, sobre aquelles matèries que, sense perjuí de les competències de les conselleries que les tinguen atribuïdes, puguen contribuir, en el marc del desenvolupament de les funcions assignades als distints òrgans i unitats del departament, a la consecució de l'eficàcia en la prestació dels serveis i de l'eficiència en la utilització dels recursos econòmics.  
h) Emetre informes sobre els assumptes que hagen de sotmetre's al Consell, al president de la Generalitat o a altres òrgans, quan això siga preceptiu o així ho dispose la persona titular de la conselleria.  
i) Demanar l'emissió dels informes jurídics preceptius, d'acord amb el que disposen els apartats 2 i 3 de l'article 5 de la Llei 10/2005, de 9 de desembre, de la Generalitat, d'assistència jurídica a la Generalitat.  
j) Elaborar estudis i anàlisis relatives a la racionalització i reorganització, tant de l'estructura organitzativa de la conselleria com dels procediments de gestió que s'hi realitzen, coordinant els treballs que, en aquesta matèria, s'elaboren per altres òrgans o unitats del departament.  
k) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que estableixen les disposicions i instruccions dictades pels òrgans competents.  
l) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordres de servei en assumptes de la seua competència.  
m) Resoldre els expedients disciplinaris del personal adscrit a la conselleria.  
n) Ordenar, i gestionar les competències de la Generalitat respecte a les consultes populars en el marc del que preveu l'Estatut d'Autonomia de la Comunitat Valenciana i la normativa que la desplega.  
o) Ordenar, i gestionar les competències de la Generalitat respecte a les eleccions a les Corts, així com dels processos electorals a les entitats locals menors en el marc de la normativa que els siga aplicable.  
2. Les competències relatives a les matèries relacionades amb el desplegament legislatiu i reglamentari de la participació política, s'exerciran en col·laboració amb la conselleria competent en matèria de participació ciutadana  
3. Directament de la Sotssecretaria depén la Secretaria General Administrativa.»  
  
DISPOSICIÓ TRANSITÒRIA  
  
Única. Règim transitori de les unitats i llocs de treball  
Els distints centres directius gestionaran els crèdits relatius a les competències que els han sigut atribuïdes por aquest decret.  
Les unitats i llocs de treball de nivell administratiu configurades d'acord amb l'anterior estructura de la conselleria, continuaran subsistents, retribuïdes amb càrrec als mateixos crèdits pressupostaris amb què ho venien sent fins al moment, i donant el suport administratiu en relació amb aquells assumptes i expedients que els corresponguen en les matèries que venien gestionant amb anterioritat a l'entrada en vigor d'aquest decret, sense perjuí de la competència per a resoldre dels òrgans als quals els ha estat atribuïda.  
Tot això es mantindrà fins que es duguen a terme les modificacions pressupostàries derivades del present reglament, així com les actuacions escaients sobre els esmentats llocs de treball, en el marc de la vigent normativa en matèria de funció pública per a l'adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a aquella. Així mateix, des del moment de l'entrada en vigor d'aquest, i sense perjuí de l'anterior, es podran produir els canvis d'adscripció d'unitats administratives que escaiguen, de conformitat amb la reorganització efectuada.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 27 de juliol de 2018.  
  
El president de la Generalitat,  
XIMO PUIG I FERRER  
  
La consellera de Justícia, Administració Pública,  
Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI